Sellise meditsiinilise episoodi läbiteinud räägivad enda ümbersünnist või talle antud täiesti uuest võimalusest, millega tuleb muidugi nõustuda. Intensiivmeditsiini positiivne roll inimese elu jätkumise tagamisel on sellistel juhtudel ilmselge ning vististi vaid väga üksikute inimeste, kui üldse kellegi poolt taunitav. Teistsugune on olukord siis, kui selline organismi funktsioonide kriis on arenenud juba nõnda kaugele, et ei ole enam mingit võimalust saada  organismi või selle osa uuesti iseseisvalt funktsioneerima, kuigi neid funktsioone saab ometi kas või osaliselt käigus hoida pideva välise abiga, see tähendab väljalangenud funktsiooni asendava seadmega. Nendes tingimustes muutub väga oluliseks inimeksistentsi tegelik sisu, iseäranis inimese vaimne suutlikkus.